Elke kleur in die spektrum het ’n ander golflengte. Dié aan die rooi en oranje kant van die reënboog is baie groter as dié aan die violet en indigo kant.
• WANNEER sonlig op ’n voorwerp val, absorbeer dit gewoonlik ’n deel van die lig en weerkaats ’n deel. ’n Voorwerp lyk byvoorbeeld rooi, groen of blou omdat dit al die kleure van die lig absorbeer buiten rooi, groen of blou.
Wanneer sonlig op iets soos ’n besneeude landskap val, word al die kleure na ons toe teruggekaats en sien ons dit dus as wit. ’n Donker voorwerp soos ’n stuk steenkool lyk swart omdat al die kleure geabsorbeer word. Ons sien eintlik net swart voorwerpe omdat hulle teen die ligter agtergrond afsteek.
• ’N SKADU of skaduwee is ’n plek waar daar min of geen lig is nie. Dit word veroorsaak wanneer ligstrale ’n ondeursigtige voorwerp tref, byvoorbeeld ’n gebou, boom of mens, en nie daardeur kan dring nie. Omdat lig nie om ’n voorwerp kan beweeg nie, vorm ’n skaduwee daaragter.
As ’n voorwerp egter deursigtig is, beweeg die lig daardeur. Heeltemal deursigtige voorwerpe sou onsigbaar wees, maar min dinge is waarlik deursigtig.
Baie voorwerpe laat wel ’n hoeveelheid lig deur, maar is nie deursigtig nie. Die lig wat nie deurgelaat word nie, word in alle rigtings versprei. Ons sê sulke voorwerpe is deurskynend. ’n Wolk is só ’n voorwerp.
Lasers het hulle in die geneeskunde met merkwaardige sukses bewys. Hulle het twee groot voordele: hulle kan presiese hoeveelhede energie haarfyn oordra en daar is baie min bloed tydens sulke operasies. Die hitte van ’n laserstraal verseël die bloedvate wat dit oopsny.
In die telefoon- en uitsaaibedryf word optiese vesels in die plek van koperdraad gebruik omdat hulle baie meer inligting kan oordra. ’n Enkele vesel kan byvoorbeeld ’n paar duisend telefoonoproepe op een slag hanteer.
• JY wil ’n liggie laat brand, maar al jou flitsselle is dood en jy het niks om die krag te verskaf nie. Hoe nou gemaak? As dit suurlemoentyd is, het jy die antwoord...